КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек хэтащ «Узыншагъэр хъумэн» лъэпкъ проектыр гъэзэщIэным теухуа семинарым
УФ-м Узыншагъэр хъумэнымкIэ и министр Скворцовэ Вероникэ, УФ-м и Правительствэм и аппаратым и унафэщIым и къуэдзэ Кириенкэ Анатолий сымэ Москва щрагъэкIуэкIащ «Узыншагъэр хъумэныр» лъэпкъ проектыр гъэзэщIэным пыщIа Iуэхухэм теухуа семинар. Абы ирагъэблэгъащ къэралым и субъектхэм я гъэзэщIакIуэ орган нэхъыщхьэхэм я унафэщIхэр. ЗэIущIэм хэтащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Казбек.
Лъэпкъ проектыр гъэзэщIэным хуэгъэзауэ КъБР-м щызэхалъхьащ щIыналъэ программэу хы: «Медико-санитар дэIэпыкъуныгъэм зегъэужьыныр», «Гу-лъынтхуэ узыфэхэм япэщIэтыныр», «Сабийхэм я узыншагъэр хъумэным зегъэужьыныр, сабийхэм иджырей медицинэ дэIэпыкъуныгъэ зэрырат инфраструктурэ зытегъэувэныр», «Онкологие узыфэхэм япэщIэтыныр», «Узыншагъэр хъумэнымкIэ къэрал информацэ системэ зэгуэт зытегъэувэныр и лъабжьэу узыншагъэр хъумэным хуэгъэза бжыгъэ технологиехэр къызэгъэпэщыныр», «Узыншагъэр хъумэным пыщIа медицинэ IуэхущIапIэхэр щIэныгъэ куу зиIэ лэжьакIуэхэмкIэ къызэгъэпэщыныр».
Ахэр гъэзэщIэным трагъэкIуэдэн папщIэ федеральнэ, республикэ бюджетхэм ахъшэшхуэ къаутIыпщынущ. Мылъкур къагъэсэбэпынущ цIыхухэм, псом япэу щIыпIэ пхыдзахэм щыпсэухэм, хуащIэ медицинэ Iуэхутхьэбзэхэм я фIагъыр къэIэтыным, узыфэхэр нэхъ мащIэ щIыным, лъынтхуэ узхэмрэ онкологиемрэ илIыкIхэр гъэмэщIэным, узыншагъэр хъумэнымкIэ IуэхущIапIэхэм я лэжьэкIэр егъэфIэкIуэным, Iуэхум хэзыщIыкI IэщIагъэлIхэр гъэхьэзырыным, апхуэдэу бжыгъэр зи лъабжьэ иджырей технологиехэр зэтегъэувэным.
КъБР-м и Iэтащхьэмрэ Правительствэмрэ я пресс-IуэхущIапIэ.
